舞衣曲
作者：溫庭筠
朝代：唐

paragraphs: 藕腸纖縷抽輕春，煙機漠漠嬌娥嚬。
金梭淅瀝透空薄，剪落交刀吹斷雲。
張家公子夜聞雨，夜向蘭堂思楚舞。
蟬衫麟帶壓愁香，偷得鶯簧鏁金縷。
管含蘭氣嬌語悲，胡槽雪腕鴛鴦絲。
芙蓉力弱應難定，楊柳風多不自持。
迴嚬笑語西牕客，星斗寥寥波脉脉。
不逐秦王卷象牀，滿樓明月梨花白。